Lexmann, Miriam, poslankyňa Európskeho parlamentu (2021-06-18):
Vážené poslankyne, vážení poslanci, dámy a páni, ctení kolegovia europoslanci, ďakujem predsedovi Národnej rady za pozitívnu odpoveď na našu žiadosť vystúpiť v tomto pléne. 
S potešením vnímam túto možnosť prihovoriť sa vám dnes a spoločne diskutovať o našej budúcnosti. Konferencia o budúcnosti Európy je totiž jedinečnou príležitosťou a míľnikom na našej spoločnej ceste. V mojom prejave sa chcem venovať hlavne trom oblastiam. Naša európska odpoveď na pandémiu, dodržiavanie základných zmlúv s dôrazom na princíp subsidiarity a principiálna európska zahraničná a bezpečnostná politika. Po intenzívnych mesiacoch iste všetci s úľavou vnímame postupne sa otvárajúci spoločenský a ekonomický život. Zodpovedne a opatrne hľadíme do budúcnosti a pripravujeme sa na lepšie krízové zvládnutie dnes už, dúfajme, predvídateľných scenárov pandémie. Spoločne si kladieme otázky, či sme ako Európska únia reagovali dostatočne a efektívne. Píšeme významnú kapitolu vzájomnej európskej solidarity. Áno, dnes je nesporné, že ako Únia sme mohli reagovať koordinovane, skôr, ale aj účinnejšie. Podcenili sme sebestačnosť pri výrobe, zabezpečovaní zdravotníckeho materiálu či transparentnosť procesu zaobstarávania vakcín. Som však presvedčená, že sme sa poučili a rovnaké chyby už neurobíme. Najbližším testom bude blížiace sa leto, ktoré preverí našu schopnosť efektívnej implementácie opatrení v rámci voľného pohybu. Považujem to za kľúčové z hľadiska dôvery občanov v inštitúcie, ktoré musia komunikovať včas a zrozumiteľne. Sama som na to mnohokrát upozorňovala, je to totiž jeden z najlepších spôsobov, ako predchádzať šíreniu dezinformácií a hoaxom, ktoré útočia na ľudské poznanie zo všetkých strán. Bezprecedentnú európsku pomoc členským štátom vo forme plánu obnovy a odolnosti nesmieme prejesť. Toto významné gesto solidarity v sebe totiž ukrýva morálny hazard, ktorého by sme sa dopustili, ak by sme budúce generácie zadlžili v dôsledku dnešných nesprávnych rozhodnutí. Využitie plánu obnovy preto musí byť strategické a systémové a v synergii so štrukturálnymi fondami. Človek a jeho dobro musí byť vždy v centre všetkých európskych politík. V súvislosti s nesmiernym technologickým pokrokom a digitalizáciou, ktoré pandémia umocnila, je dôležité, aby sme na pôde Únie urobili všetko pre to, aby tento pokrok slúžil človeku. Digitalizácia či narastajúci vplyv umelej inteligencie v našom každodennom živote nás nesmie dobehnúť a dehumanizovať. Odpoveďou je nielen vzdelávanie, ale aj účinná regulácia, ktorá bez ohrozenia ľudskej tvorivosti či podnikavosti bude v primárnom záujme ochraňovať našu slobodu a dôstojnosť. Druhým kľúčovým bodom, na ktorý chcem v tejto rozprave upozorniť, je subsidiarita, jeden zo základných pilierov Európskej únie. Princíp, ktorý má svoj najhlbší koreň v sociálnej náuke katolíckej cirkvi s cieľom predchádzať svojvoľnému prenášaniu právomocí na vyššie spoločenské celky, chrániac prítomnosť, slobodu a dôstojnosť občanov a spoločnosti pred totalitou moci. Subsidiarita podporuje optimálny vzťah medzi politickou reprezentáciou a občanmi tak, aby politika bola čo najbližšie k človeku a slúžila pre jeho dobro. Dnes garantuje funkčnosť Európskej únie a tvorí prvok demokratickej kontroly. Princíp subsidiarity bol a musí zostať absolútne kľúčovým základom, ktorý stráži poslanie a samotný zmysel Európskej únie. V povojnovej Európe mala úloha vyššieho celku zjednocujúci a mierotvorný význam. V dnešnom globálnom svete vidíme význam Únie v spoločnom trhu či politikách, ktoré sa týkajú koordinovanej odpovede na mnohé geopolitické výzvy. No z povahy našich zmlúv jasne vyplýva, ktoré oblasti je žiaduce regulovať spoločne. Sme totiž kultúrne aj historicky rôznorodým celkom. Svedčí o tom i naše motto: Zjednotení v rozmanitosti. Preto je poľutovaniahodné, že práve v posledných rokoch sme svedkami opakovaného prekračovania tohto princípu zo strany európskych inštitúcií. Zástancovia takýchto krokov argumentujú, že ak nejde o legislatívny návrh, európske inštitúcie musia mať slobodu sa takouto formou vyjadrovať k čomukoľvek. S tým sa však nedá súhlasiť, keďže z povahy týchto nelegislatívnych uznesení sa dá usúdiť, že v konečnom dôsledku vedú k legislatívnemu návrhu. Takéto uznesenia totiž citujú v rámci svojej judikatúry obidva európske súdy a tí majú jasný dosah na vnútroštátne právo. V tomto zmysle chápeme danú otázku aj na úrovni Slovenskej republiky. Fakt, že vyšší celok nemôže ani nelegislatívnym krokom zasahovať do právomocí nižšieho celku potvrdil v roku 2003 aj Ústavný súd v rámci kompetenčného sporu medzi vládou a obcou Ľubica. Práve tu sa dostávame k aktuálnej problematike, k správe Matić, ku ktorej ste včera prijali uznesenie. Vítam a oceňujem toto vaše zapojenie sa do aktívneho formovania európskej politiky a spolu s vami som presvedčená, že našou spoločnou je odpoveď je rešpektovanie národných kompetencií. V tomto duchu sa o to usilujem v mojom pôsobení ako europoslankyne. Považujem za dôležité, aby subsidiarita bola jednou z primárnych tém odbornej občianskej diskusie v rámci prebiehajúcej konferencie o budúcnosti Európy. Dovoľte mi na tomto mieste apelovať na premiéra Slovenskej republiky a predstaviteľov vlády, aby zároveň otvorili otázku striktného rešpektovania národných právomocí na patričných fórach. Ubezpečujem vás, že my v Kresťanskodemokratickom hnutí otázku dôsledného dodržiavania princípu subsidiarity už dlhodobo podporujeme na národnej i európskej úrovni. Ohýbanie práva je jednoducho neprijateľné. V tomto čase potrebujú občania vidieť konkrétne európske riešenia pandemickej situácie a jej vážnych dôsledkov. Nárast nezamestnanosti, riziko prepadu do chudoby, ekonomické problémy či reštart našich podnikov a firiem. Dôveru v európske inštitúcie si získame zabezpečením efektívnych riešení každodenných problémov občanov namiesto zbytočných kompetenčných sporov. V opačnom prípade Únia potlačí to svojské a originálne, čo ponúkajú jednotlivci, rodiny, menšiny, spolky a členské štáty, ktoré prispievajú k spoločnému dobru nášho kontinentu a sveta, teda nebude konať v záujme spoločného dobra. V tretej a poslednej časti môjho prejavu by som sa rada zmienila o principiálnej európskej zahraničnej a bezpečnostnej politike. Pandémia ešte viac podčiarkla dva rozhodujúce problémy. Tým prvým je fakt, že si nemôžme viac nahovárať, že ekonomickou spoluprácou s totalitnými režimami ich postupne meníme na slobodnejšie a demokratickejšie krajiny. Pravda je taká, že predstavitelia týchto režimov sa naučili využívať našu ekonomickú spoluprácu na samotné posilnenie vlastnej pozície a dokonca im to umožňuje priamo podkopávať základy našej demokracie, slobody a eskalovať cielené a globálne hybridné hrozby. Druhým problémom je principiálne a konzistentné dodržiavanie európskych hodnôt v našich vzťahoch s tretími krajinami, k čomu nás zaväzujú európske zmluvy. Obchodná spolupráca nemôže mať za cieľ výlučne ekonomický benefit. Naopak je dôležité, aby tvorila súčasť nášho snaženia sa a zlepšenia ľudsko-právnej situácie vo svete. Musíme si uvedomiť, že realizácia zahraničnej politiky v súlade s našimi hodnotami nás neoslabí, ale práve naopak posilní, ako vnútorne, tak aj v našej vonkajšej činnosti. Naša vlastná história a skúsenosti to napokon potvrdzujú. Sloboda ide ruka v ruke so zodpovednosťou. Vážení prítomní, na záver mi dovoľte pripomenúť slová, ktoré na tomto mieste odzneli z úst bývalého predsedu Národnej rady Pavla Hrušovského pri príležitosti 10. výročia vzniku Slovenskej republiky: „Budúcnosť bude natoľko naša, nakoľko pre nás bude dôležité formovanie a uchovanie vlastnej tváre. Práve to bude naša najdôležitejšia úloha v druhom desaťročí štátnosti a k tomu potrebujeme byť spravodliví, múdri a postupovať spoločne v základných otázkach. Len tak zachováme tvár našej krajiny a uchováme si identitu aj v Európskom spoločenstve.“ Predseda Hrušovský v tomto nadčasovom prejave detailne charakterizoval našu tvár. Sú v nej určite črty, ktoré môžu formovať budúcnosť Európskej únie, aby slúžila spoločnému dobru tak, ako jej to vštepili otcovia zakladatelia. Prijmime výzvu na pomoc tomuto dobru. Ďakujem. (Potlesk.)